|  |
| --- |
| Matti Hautamäki (2010) |
|  |
| Hõbe | 2002 | meeskonnavõistlus |
| Hõbe | 2006 | normaalmägi |
| Hõbe | 2006 | meeskonnavõistlus |
| Pronks | 2002 | suur mägi |
|  |
| Kuld | 2003 | meeskonnavõistlus |
| Hõbe | 2001 | meeskonnavõistlus |
| Hõbe | 2003 | suur mägi |
| Hõbe | 2005 | meeskonnavõistlus |

**Matti Antero Hautamäki** (sündinud 14. augustil 1981 Oulus) on Soome endine suusahüppaja.

Matti Hautamäe vanem vend Jussi Hautamäki on samuti suusahüppaja, kes on korra MK-etapil esikolmikusse jõudnud. Nad kolisid kahekesi Kuopiosse ning hakkasid koos elama ja treenima, kui Matti oli kõigest 16-aastane.

Juba sama, 1997. aasta 13. veebruaril tuli Matti juunioride MM-il Kanadas Canmore'is meeskondlikult hõbemedalile. 1998. aasta 21. ja 22. jaanuaril tuli ta juunioride MM-il Šveitsis Sankt Moritzis pronksmedalile nii individuaalselt normaalmäel (95 m) kui ka meeskondlikult. 4. veebruaril 1999 sai ta Austrias Saalfeldenis samuti juunioride MM-i meeskondliku hõbemedali.

Maailma karikasarjas hakkas Hautamäki osalema 29. novembril 1997, kui oli Norras Lillehammeris suurel mäel 47. Juba järgmisel päeval sai ta sealsamas toimunud MK-etapil 17. koha. 4. jaanuaril 1998 oli ta Austrias Innsbruckis 120 m mäel koguni 13. ja 11. märtsil 1998 Rootsis Falunis juba 10. Esimest korda jõudis ta MK-etapil esikolmikusse 27. novembril 1999 koduses Kuopios, tulles suurel mäel 3. kohale. Oma elu esimese MK-etapivõidu pälvis ta sealsamas 2. detsembril 2000.

2002. aasta olümpiamängudel USA-s Salt Lake Citys sai ta meeskonnavõistluses hõbemedali Saksamaa järel ning pronksmedali suurel mäel Simon Ammanni ja Adam Małyszi järel. Normaalmäel oli ta 6.

Ta tuli 2003. aasta maailmameistrivõistlustel Itaalias Val di Fiemmes meeskondlikult maailmameistriks ja individuaalselt oli suurel mäel Adam Małyszi järel teine.

2006. aasta olümpiamängudel Itaalias Torinos võitis ta hõbemedali nii normaalmäel Lars Bystøli järel kui ka meeskonnavõistluses Austria järel. Suurel mäel oli ta 5.

Maailma karikasarjas on ta olnud üldarvestuses kolmas 2002. ja 2005. aastal ning võitnud 16 etappi. Hooajal 2004–2005 järjest saadud 6 etapivõitu on maailma tipptulemus, mida ta jagab koos Janne Ahose ja Thomas Morgensterniga (2007/08) ja Gregor Schlierenzaueriga (2008/09), kusjuures Ahonen saavutas oma järjestikused võidud selsamal hooajal 2004/05 nagu Hautamäkigi.

Suusalennu maailmameistrivõistlustel on Hautamäki võitnud meeskondlikult kolm hõbemedalit (2004 Sloveenias Planicas, 2006 Austrias Bad Mitterndorfis ja 2008 Saksamaal Oberstdorfis) ning ühe pronksmedali (2010 Planicas). Individuaalselt on ta pälvinud ühe pronksmedali: 2002 Tšehhimaal Harrachovis sakslaste Sven Hannawaldi ja Martin Schmitti järel (sel aastal meeskonnavõistlust ei olnud).

Aastatel 2003–2005 oli Hautamäki suusalennu maailmarekordi 231 meetrit valdaja. Tema isiklik rekord on 2005. aastal Planicas hüpatud 235,5 meetrit, kuid samal võistlusel kaotas ta maailmarekordi Bjørn Einar Romørenile, kes hüppas 239 m.

Hautamäki esindab spordiklubi Puijon Hiihtoseura.

Saavutused
----------

###  Olümpiamängudel

* 2002 Ameerika Ühendriigid Salt Lake Citys
	+ Hõbe hõbemedal meeskonnavõistluses (K-120)
	+ Pronks pronksmedal suurel mäel (K-120)
* 2006 Itaalia Torinos
	+ Hõbe hõbemedal normaalmäel (HS-106)
	+ Hõbe hõbemedal meeskonnavõistluses (HS-140)

### Maailmameistrivõistlustel

* 2001 Soome Lahtis
	+ Hõbe hõbemedal meeskonnavõistluses normaalmäel (K-90)
* 2003 Itaalia Val di Fiemmees
	+ Kuld **maailmameister** meeskonnavõistluses suurel mäel (K-120)
	+ Hõbe hõbemedal suurel mäel (K-120)
* 2005 Saksamaa Oberstdorfis
	+ Hõbe hõbemedal meeskonnavõistluses suurel mäel (HS-137)

### Suusalennu maailmameistrivõistlustel

* 2002 Tšehhi Harrachovis
	+ Pronks pronksmedal lennumäel
* 2004 Sloveenia Planicas
	+ Hõbe hõbemedal meeskonnavõistluses lennumäel
* 2006 Austria Kulmis
	+ Hõbe hõbemedal meeskonnavõistluses lennumäel
* 2008 Oberstdorfis
	+ Hõbe hõbemedal meeskonnavõistluses lennumäel

### Juunioride maailmameistrivõistlused

* 1997 Kanada Canmores
	+ Hõbe hõbemedal meeskonnavõistluses (K-89)
* 1998 Šveits Sankt Moritzis
	+ Pronks pronksmedal normaalmäel (K-95)
	+ Pronks pronksmedal meeskonnavõistluses normaalmäel (K-95)
* 1999 Austria Saalfeldenis
	+ Hõbe hõbemedal meeskonnavõistluses normaalmäel (K-85)

### Maailma karikasarjas

* üldarvestuses 3. koht 2002, 2005

#### Maailma karikasarja etapivõidud

Matti Hautamäki on osalenud 12. aprilli 2008 seisuga 205 MK-etapil ja jõudnud esikolmikusse 33 korda, millest 16 etappi on ta võitnud.

| Jrk. nr | Kuupäev | Koht | Riik | Ala |
| --- | --- | --- | --- | --- |
| 1. | 2. detsember 2000 | Kuopio |  Soome | suur mägi |
| 2. | 19. jaanuar 2002 | Zakopane |  Poola | suur mägi (K-120) |
| 3. | 13. märts 2002 | Falun |  Rootsi | suur mägi (K-120) |
| 4. | 15. märts 2002 | Trondheim |  Norra | suur mägi (K-120) |
| 5. | 22. märts 2003 | Planica |  Sloveenia | lennumägi (K-185) |
| 6. | 23. märts 2003 | Planica |  Sloveenia | lennumägi (K-185) |
| 7. | 28. november 2003 | Kuusamo |  Soome | suur mägi (K-120) |
| 8. | 23. jaanuar 2004 | Hakuba |  Jaapan | suur mägi (K-120) |
| 9. | 11. veebruar 2005 | Pragelato |  Itaalia | suur mägi (HS-140) |
| 10. | 6. märts 2005 | Lahti |  Soome | suur mägi (HS-130) |
| 11. | 9. märts 2005 | Kuopio |  Soome | suur mägi (HS-127) |
| 12. | 11. märts 2005 | Lillehammer |  Norra | suur mägi (HS-134) |
| 13. | 13. märts 2005 | Oslo |  Norra | suur mägi (HS-128) |
| 14. | 19. märts 2005 | Planica |  Sloveenia | lennumägi (HS-215) |
| 15. | 28. jaanuar 2006 | Zakopane |  Poola | suur mägi (HS-134) |
| 16. | 29. jaanuar 2006 | Zakopane |  Poola | suur mägi (HS-134) |

Vaata ka
--------

* Suusahüpped 2002. aasta taliolümpiamängudel
* Suusahüpped 2006. aasta taliolümpiamängudel
* Suusahüpped 2010. aasta taliolümpiamängudel

Välislingid
-----------

* Koduleht
* Matti Hautamäki FIS-i kodulehel (inglise)
* Matti Hautamäe fännisait
* Matti Hautamäki Soome Suusaliidu kodulehel